23. schôdza NR SR - 12.deň - B. popoludní
Dátum: 2024-12-11
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

51. Ďakujem veľmi pekne. Milé kolegyne, milí kolegovia, pán minister tu má teraz také dôležité rokovanie v rámci ich klubu, lebo nie sú tam úplne zjednotení, tak nechám ich rokovať, možnože sa v niečom dohodnú. Možnože sa stane, že tých lekárov a zdravotníkov nakoniec do basy nebudú posielať, ale všetko bude záležať od toho, ako budú hlasovať kolegovia z vládnej koalície. Ja vám chcem prečítať list, ktorý sa ku mne dostal, zverejnila ho Vanda Chovanová, je to primárka oddelenia neonatologickej intenzívnej medicíny Detskej fakultnej nemocnice v Košiciach, a ona píše taký otvorený list v podstate celému Slovensku a mali by si to najmä prečítať alebo vypočuť vládni poslanci, pán minister a v podstate ľudia, ktorí riadia tento štát. „Dôvody mojej výpovede, ktoré sa nemusia zhodovať s ďalšími 3 339 ďalšími. Začnem od konca. Ide aj o platy. Najprv na vysvetlenie. Prečo 9,7 % a nie 3,2 alebo 6,4? Plat zdravotníckych pracovníkov sa odvíja od priemernej mzdy v národnom hospodárstve spred dvoch rokov, údaj je daný Štatistickým úradom Slovenskej republiky. Keďže v roku 2023 aj ako odraz inflácie narástla priemerná mzda v národnom hospodárstve o 9,7 % a chápem, že niekomu o 2 % a inému o 20, a mali sa o toto percento navýšiť platy zdravotníkov v roku 2025. Ak priemerná mzda narastie počas konsolidácie o 2 % alebo sa dokonca zníži, odrazí sa to na platoch zdravotníkov v roku 2027 ďalším takýmto nárastom, resp. poklesom. Tak teda áno, ide mi aj o plat, ale nie o 62 eur v čistom. Pre každého len trochu lucidného človeka nie je ťažké pochopiť, že by som neriskovala svoje zamestnanie pre takúto sumu. Vyššiu si každý nemocničný lekár zarobí v nadčasoch, navyše my, ktorí sme dali výpoveď pred dvoma rokmi, máme tieto koeficienty zakotvené v pracovných zmluvách, náš zamestnávateľ ich musí dodržať. Ide o to, že bez akejkoľvek diskusie vláda porušila dohodu posvätenú zákonom a nabudúce to urobí hocikomu z vás – sestrám, záchranárom, učiteľom, policajtom. Akciové spoločnosti. Mne osobne je jedno, či budú nemocnice štátne, akciové spoločnosti alebo bárs aj jednotné roľnícke družstvá, ale ako lekárka, ktorá pracuje v nemocnici 35 rokov, si pamätám, ako vznikali dnes toľko adorované štátne akciovky. A ako vraví klasik, bolo to drahé. Pôvodné oddelenia, hlavne kardiologické a onkologické, sa oddelili od štátnej nemocnice, za štátne peniaze sa zrekonštruovali priestory alebo sa nové budovy postavili na zelenej lúke, vybavili sa prístrojmi, oddlžili sa a ministerstvo nastavilo ich financovanie od zdravotných poisťovní tak, aby ani v budúcnosti netvorili stratu. Toť celý hospodársky zázrak. Toto by sa muselo aj dnes replikovať na štátne nemocnice pri ich transformácii. Neviem, čo bolo úmyslom ministra Kamenického, keď ako zajaca z klobúka vytiahol transformáciu nemocníc na akciové spoločnosti ako konsolidačné opatrenie, ale vychádza mi, že jediným úmyslom bolo zbaviť sa štátnych nemocníc s extrémnym investičným dlhom a s nevýhodnými zmluvami s poisťovňami. Ak by dnes urobili z ktorejkoľvek štátnej nemocnice akciovku, stačil by pokazený výťah alebo zatečená strecha, aby sa dostala do konkurzu a sprivatizovala. Privatizácia by viedla k tomu, čo sme tu už zažili, prechod lukratívnych oddelení do súkromných rúk, MRK, diagnózy, laboratóriá, a ostatných finančne nezaujímavých do útlmu. Naše oddelenie je ziskové. Spomedzi detských oddelení asi najziskovejšie, ale len potiaľ, pokiaľ nám netreba nakúpiť techniku, na ktorej sú naši pacienti životne závislí. Jeden ventilátor, máme 16 ventilačných miest, jeden ventilátor stojí 50-tisíc eur. Jeden transportný inkubátor s výbavou techniky, potrebujeme ich dva kusy, 150-tisíc eur. Toto žiadny súkromník nemá záujem prevádzkovať. Likvidácia oddelenia by de facto znamenala rozsudok smrti nad kriticky chorými novorodencami. Dobre riadená nemocnica s reálnym financovaním od poisťovne môže mať vyrovnaný rozpočet, nemusí byť ani akciovka." Počúvam, že veľmi intenzívne rokovania prebiehajú v HLAS-e, tak len tak, aby ste mali prehľad. Budem pokračovať ďalej. (Reakcia z pléna.) V poriadku je, keď človek chce niečo, tak si buď to vybaví v salóniku alebo dá faktickú poznámku v rozprave. Nie sme tu v krčme, sme tu v pléne. (Reakcia z pléna.) No robte, čo chcete, ale mali by ste tu byť a počúvať. No tak potom si to vybavte cez prestávku. „Apropo financovanie. Toto je pre mňa ten najdôležitejší dôvod. Lekárske odborové združenie žiada spravodlivé platby od poisťovní za realizované výkony, nie čísla vycucané z prsta podľa toho, čo si ktorý riaditeľ vylobuje a keď sa niektorý pri vyjednávaní s poisťovňami zatne a žiada reálne platby a hrozí, že bude poistencom danej poisťovne poskytovať len neodkladnú starostlivosť, príde dôrazné upozornenie z ministerstva, že musí zmluvu podpísať, ako si žiada poisťovňa, lebo ak nie, tak ju už podpíše iný riaditeľ. Žiadame zaviesť DRG systém, na ktorý sme už dávno vytrénovaný. Už minimálne sedem, možno desať rokov u každého prepusteného pacienta vypĺňame tzv. DRG hlásenia na základe diagnózy a poskytnutej liečby. A beriem aj argument, že DRG je už v niektorých krajinách prekonané. Je mi jedno, ako sa to bude volať, len nech je systém spravodlivý. Chceme, aby naši pacienti boli ošetrovaní v moderných nemocniciach, aby sme mali pre nich prístroje a lieky, aby sme sa nemuseli hrať na bohov a rozhodovať, kto liečbu dostane a kto nie, kto dostane najlepší ventilátor a kto už vydrží už aj na tej starej herke. A aj my chceme pracovať v príjemnom prostredí, lebo pekné prostredie človeka kultivuje. A ešte zopár odkazov na záver: Pre ministra Tarabu: Ak si myslíte, že za dva alebo štyri mesiace trvania mimoriadnej situácie si za nás nájdu riaditelia náhradu, tak nenájdu nikoho alebo nájdu zase len nás. A znovu klasikom povedané, bude to drahé. Drahšie ako tých toľko omieľaných 62 eur. Bude to stáť toľko, koľko stojí v mojich očiach záchrana kriticky chorých novorodencov vážiacich niekedy aj menej ako 500 gramov. Na našom oddelení sme vo výpovediach všetci lekári. Pre ministra Rašiho: Tritisíctristo svojprávnych inteligentných ľudí nie je manipulovaných predsedom LOZ Petra Visolajského, naopak, od chvíle, keď sa do neho začali politici navážať, ešte viac za ním stojíme. A mnohí ani nie sme členmi Lekárskeho odborového zväzu. Pre ministra Šutaja Eštoka: Ak neustále opakujete floskuly o tom, že aj lekári sa musia podieľať na konsolidácii, tak si uvedomte, že sa nás dotkne rovnako ako ostatných. Aj my budeme mať 23-percentnú DPH, aj ceny energií ako ostatní občania. A to ani nebudeme cestovať vládnym špeciálom na futbal, ani na F1 za „fršnásť" tisíc eur." (Reakcia z pléna.) Fršnásťtisíc eur. Šutaj Eštok. Pozrite si reportáž so Šutajom Eštokom. A nakoniec, pán minister, niečo pre vás. „Vláda ma môže donútiť chodiť do práce, ale nemôže mať donútiť pracovať. To ma môže len môj pacient." Pán minister, toto vám napísala Vanda Chovanová, primárka oddelenia neonatologickej intenzívnej medicíny Detskej fakultnej nemocnice v Košiciach. Ja pevne verím, že ste si to zobrali k srdcu. Ja pevne verím, že si uvedomujete, na akom ministerstve ste minister. Ja pevne verím, že viete, že máte bojovať za tých zdravotníkov, máte rokovať s tými zdravotníkmi, máte sa na tej vláde za nich pobiť a máte tu prinášať do parlamentu riešenia, ktoré im pomôžu, ktoré pomôžu zdravotníctvu. A nemáte tu nosiť bič na zdravotníkov a vyhrážať sa im zatvorením, ak nebudú chodiť do roboty. Veď to je úplne zvrátené. Potom keď toto myslíte vážne a keď toto chcete dokonať, tak nie ste ministrom zdravotníctva. Ste len potom obyčajným bankárom vyštudovaným, ktorý dostal príkaz od Šutaja Eštoka alebo od Fica, aby ste urobili to, čo vám oni kážu. Lebo každý príčetný minister zdravotníctva, ktorý má charakter, ktorý vidí, v akom stave je naše zdravotníctvo, tak by tu dnes stál so zákonom, ktorý zdravotníkom pomáha a za zdravotníkov bojuje. A keď neviete nájsť tých 20 mil. eur, aby ste im dodržali slovo, ktoré ste im dali, keď ste boli v opozícii, za ktorý hlasovali vaši kolegovia zo SMER-u a z HLAS-u, za ktorý bojoval Robert Fico, keď bol v opozícii, tak potom choďte od toho. A ešte na záver rečnícka otázka. Pýtam sa, kde je Robert Fico, premiér, ktorý tu mal byť a mal vás obhajovať. Kde je predseda HLAS-u Šutaj Eštok, ktorý tu mal byť a mal vás obhajovať? A kde je prezident Pellegrini, váš predseda, čestný predseda, zakladateľ? Kde sú títo ľudia, ktorí pred voľbami hovorili, ako im záleží na zdravotníctve? Kde sú dnes? Fico je v Brazílii na pláži, v Rio de Janeiro, Copacabana, ktovie kde, ktovie čo tam robí, Šutaj Eštok, neviem, možno na tej F1 ešte, stretáva Brada Pitta a ďalšie hviezdy a im podáva ruky. A Pellegrini? Kde je Pellegrini? Zašitý v paláci možno vešia záclony alebo opravuje si traktor na ďalšiu jar, aby mohol vyorať zemiaky. Toto je hanba. Takže ešte raz vás vyzývam, buď ten zákon stiahnite, alebo za tých zdravotníkov bojujte. Ďakujem pekne. (Potlesk.)